પણ કહેવાય છે ને, જ્યાં જ્યાં વસે ગુજરાતી, ત્યાં ત્યાં સદાકાળ ગુજરાત ! બસ કંઇક એ જ રીતે મને આ પ્રવાસમાં પણ ગુજરાતી વ્યક્તિઓ મળી આવ્યા છે. અને અમે અમારો અલગ ‘કમ્ફર્ટ ઝોન’ રચી, બીજા બધાથી સહેજ આઘે બેઠા છીએ. હા, એ વાત અલગ છે કે મોટાભાગના ‘જસ્ટ મેરીડ’ કપલ્સ તરીકે અહીં હનીમૂન કરવા આવ્યા છે, અને એક માત્ર હું જ એકલપંડો આવી પંહોચ્યો છું ! અને એ હિસાબે આ જોડાઓ વચ્ચે હું કંઇક વિચિત્ર જ ભાસતો હોઉં છું. પણ એ વાત જવા દો. તમને શું કહું, હમણાં કેમ્પફાયરની હુંફ સાથે મિશ્રિત મનાલીના આ ઠંડા પવનની મજા જ કંઇક ઔર છે ! અને એમાં પણ હમણાં ટોળે વળગી પોતાના ‘રસપ્રદ કિસ્સા’ સંભળાવી રહેલા લોકોનું તો કહેવું જ શું ?